정조 2년
戊戌十二月十二日午時。上御熙政堂。儒賢入侍時。祭酒宋德相。行都承旨洪國榮。行左承旨鄭民始。記事官鄭東浚徐龍輔金勉柱。以次進伏訖。上曰。卿以先正之孫。久在旌招之列。虛佇之餘。今始登筵。予心欣喜。實倍於常矣。德相曰。臣以百無肖似之質。過蒙聖上不世之恩。豈敢不竭蹶趍承。而分義雖重。廉隅亦不可不顧。故惶隕縮伏。屢犯逆逋之科。聖上不以爲罪。寵恩愈往愈摯。凡所以招徠之禮。靡不用極。臣於是。感激惶悶。一身廉隅不暇恤。傍人之譏議不暇顧。冒沒登筵。而聖敎至此。尤不勝惶感矣。上曰。先正。遭遇於孝廟。契合之昭融。際遇之曠絶。千古君臣之所未有者乎。尋常景仰。每見先正遺稿。輒起曠世之感。自以爲朝暮遇。予於宋先正許之矣。何幸卿。以先正之孫。修先正之業。今又登對。是先正有孫。先正有光矣。卿今年老。雖難强之以奔走之責。而筋力尙健。近住城闉。頻登講筵。討論啓沃。以補不逮。則非但資益之甚多。在卿不墜先正之遺緖。在予亦述孝廟之志事也。豈非今日之幸耶。德相曰。臣資性愚魯。學識蔑劣。將無以報答聖恩之萬一。而誤恩一向隆摯。益無堪承之望矣。上曰。儒者所以幼學壯行者。無他別般工夫。只是誠意正心之學也。聖王所以御世立極者。亦無他別般事爲。只是治國平天下之功也。欲致治平之功。捨是誠正之學。而奚以哉。此乃體用一原顯微無間之意也。三代以後。俗習卑汚。所以把持牽架者。不過權謀雜術而已。於是乎曰道學。曰政事。分爲兩塗。自此道學之塗。秪歸無用矣。是以予嘗聞之。宋時朱夫子之應詔赴行在也。有要於路而告之者曰。誠意正心。上所厭聞。噫。宋帝之召朱子而用之者。意果安在。辟地富國之術。强兵斂財之方。固是吾儒所不屑之事也。然則捨此誠正二字。更以何道。籍手贊治也哉。上之徵招之意。下之對揚之語。俱不外是。惜乎。宋孝宗之用朱子而無其實也。論學不遺乎物。論治必本於學。不遺乎物。故學爲有用。必本於學。故治得其道。此朱子之抱負也。每讀朱書。至魏元履問答。未嘗不掩卷長歎。顧予無他長。自在幼時。性不甚懶惰。頗好留意於誠正上工夫。而旣無眞知。徒歸記誦之習。又不力行。但資口耳之學。此固自省而深愧者也。然而予名吾所處之堂曰。誠正。非曰能之。所期學之。兼欲以是昕久常目。庶幾顧名思義也。卿今以儒賢。膺予旌招之禮。卽古朱子應詔赴行在之時也。道路之間。果無要而挽說。如宋時人者哉。予雖無篤學實踐之工。至於誠正二字。則自以爲聞之不厭。說之亦不倦。深恥宋帝之事。卿可以平日講磨於林樊之中者。幸爲予陳之也。世或曰。誠正二字。儒家之常談死法云。而常談之中。自有妙理。死法之中。自有活法。古人之言也。何必鑿空捏虛。騁辯駕說而後方可動人聽聞。聳人觀瞻也哉。況卿年近七耄矣。旣是宿儒。又是耆舊。詢玆黃髮。帝王之令節也。寡人於見卿初筵。先以誠正之學。乞言於卿也。德相曰。臣識蔑才短。只一空空村學究耳。無他所業。徒能掇拾家庭之訓而已。今此登筵。又非虛靡久留之計。只欲一瞻耿光。兼暴臣空疎無用之狀。仍卽乞身退伏丘壑矣。聖敎至此。惶感之極。不知所措。而第初見君父之日。默無一言。還甚缺然。故撮其聞見中一二條。敢此仰達矣。臣聞人主一心。爲萬化之源。而心術之明暗邪正。實在於學之講不講。其爲學之道。必先立志。以聖人爲必可至。三代爲必可復。而格致以辨天理人慾之分。誠正以踐遏慾存理之實。敬則通貫始終矣。此舜禹之惟精惟一。孔顔之克復爲仁。博文約禮。同爲萬世心學之淵源矣。夫人孰無是心。又孰不可爲學。而人主之心學爲尤重。蓋一正君而國定。非如匹庶之學。止於獨善其身而已。朱子註大學誠意曰。實其心之所發。必自慊而無自欺也。又註中庸不誠無物曰。心有不實。則雖有所爲。亦如無有。又註大學正心曰。但知誠意而不能密察此心之存否。則無以直內而修身矣。上曰。卿於初筵。首拈立志二字。嘉惠寡人。可勝感歎。予亦因卿之言。以平日疑晦于中者。覆難於卿可乎。天下萬事。莫不有本。本立而末不擧者。未之聞也。是以學聖之方。無出於先立大本。不徒此也。雖至末技賤藝之微。欲有倣效。亦必先立其本。然後可責成效。況學問乎。帝王匹庶之學。權輿於此。則固無異矣。苟且欲立其大本。捨自己身上之工而孰可先乎。雖然。身譬諸心。猶不無內外本末之分。故鞭辟近裏之工。莫切於立志。此乃古人所謂太上立志者也。心之所之。謂之志。志果立之卓然。而守之確然。則事可濟功可成。三皇五帝之治。亶在是矣。所謂卓然者何也。噫。世降俗末。去堯舜周孔之時。于今幾千百年矣。如欲遠而求之堯舜周孔之道。則所立不欲卓而自卓矣。所謂確然者何也。吾之所立之志。雖曰卓然遠求。而善端未擴。私意闖發。卓然時節。比諸欿然時節。有多寡主客之異。則眞所謂危者愈危。微者愈微。志爲氣使者也。如是而雖欲堅守所立之志。固執所擇之善。其可得乎。先儒所謂石火電光消息云者。正是實際語也。須必淬礪奮發。使吾所立之志。如泰山之峻極于天。百川之必達于海。則外邪無得以勝吾善端。而德業終以輝光。是豈非確然之效乎。蓋自洙泗之傳至于濂洛。而聖賢千言萬語。言爲學則必曰立志。人非不知。說非不明。然千古一轍。只是長夜而已者。誠以知之不眞也。果使學者。眞知卓然確然之義。則豈有牽於彼而忽於此之患乎。今日初見儒賢。不說此箇義理而更有何語乎。卿之以是立志二字。爲初筵第一義。予於此。又有心常恨歎者存焉。堯舜禹湯文武聖人也。以聖人之德。有聖人之位。治是學。學是治。治非功利之謂也。學非章句之謂也。君於民師於士。作元后而臨區宇。當是時也。曷嘗有道學二字。而又豈有立志名目乎。自成周旣降。失其相傳之心法。雖有二帝三王之位。獨無二帝三王之學。謂之徒擁。可也。是以孔夫子出而不得其位。乃與門弟子。講明二帝三王相傳之心法。使不至於淪亡。自此師道在下。聖人豈得已也。伊後漢唐宋明之間。豈無一二賢君令主。可以有爲者。而嗟無竝世之賢爲能薰陶開發者。其所日聞日見。無非衆楚之咻也。寒曝之誡。漸染之汚。自孩提然矣。以何邁倫之姿。嚼鐵之工。能掉脫此界。而大加做脚。大加着手。必復三代乎。是以樂於恬常。便於從俗。如是依違。如是因循。環海內生人之倫。不免汩汩於利慫場中矣。予本姿下學淺。於望賢門路。道學蹊逕。實無一半窺覘者。然於經義。或不甚厭看。看又歎仰。紬繹之際。依俙有庶幾可爲之思。誦讀之彷彿。有或能收效之望。每自謂于心曰。如非不爲。則豈有不能之理乎云。及夫年紀稍長。而値世多艱。是或天使予際此艱危之會。增益予所不能之工。以爲動心忍性之地。而奈予氣質不高。工夫不篤。爲習俗之所濡染。增益之工。未見於外。頹惰之念。先起於中。雖以易知之事言之。予在潛德之時。與我一二宮僚。探論經義。深求聖訓。雖不能勉焉孜孜。而亦不知專事抛棄。說從古爲治則曰。唐虞三代可法。論從古帝王則曰。二帝三皇可學。求從道學則曰。周公孔子可則。從事於斯。未敢荒逸。雖謂之自期不卑。可也。而自予登極以來。凡所注措。何足近似於上所云云之事耶。或有發於心而不得施於政之時。一日二日。荏苒已數閱寒暑矣。每以此爲恨。此固由於寡人立志未篤。而卓然之效。未暇擬議而然也。然必是予用工不得其要之致也。卿以先正文正之孫。守道林泉。窮經力行於此等處。用工必有硏究。而涇渭于中者矣。詩不云乎。示我周行。予之所以致卿。於山澤之間。待卿以嘉賓之禮者。思欲聞周行之說也。予之志之不立而治不徯志者。其故何自而然。請聞受病之源。冀施對症之劑。卿或毋慳金玉之音。示予以肝膈之言可乎。德相曰。聖敎至此。實不勝欽誦感歎也。國初之於皇明。有君臣父子之義。而丁丑南城下城之辱。甲申皇朝屋社之變。皆百世不可忘者也。惟我孝宗聖祖。奮發大志。將大有爲。皇穹不佑。弓劍遽遺。此爲天下萬世之痛恨。惟其明天理正人心。使我東土。免爲夷狄禽獸之歸者。伊誰之功哉。亦惟我肅宗大王。心懷憤痛。志在繼述。而國小力弱。雖不及有爲。築壇報社。大義皦然。及我英宗大王。則纘承聖祖聖考之遺意。嘗敎曰。予則當以聖祖志事自期。群下以先正所以事聖祖者。自勉。可也。其後三皇祫壇。皇筆勒梓。親製跋文。皆出於不忘大義之盛意。至我聖上卽阼。嚴斥明徽妖說。手書廟額以揭。此豈徒東土一世之幸。實天下萬世之幸也。上曰。春秋一部。人皆曰。誅亂賊討亂逆之書。予則以爲不徒是也。孔夫子以聖人而不得有聖人之位。于是時也。文武周公之敎。掃地無餘。人而不知有民彝物則之所當然。其將相率而入於夷狄禽獸之域矣。唐虞之民。比屋可封。而舜猶憂之。命契敎民人倫。其言不過曰五品不遜云。則況又春秋之時。其爲聖人之憂也。奚但此於唐虞命契之時乎。是以不得已有是書也。原其所以。則實由於時君世主不能敷敎之致也。夫子借此麟經之筆。以明夫君臣父子之倫常。兼寓褒貶與奪之權於其間。然則誅亂賊討亂逆。固是春秋之大義。而若論全篇之大義。則明天倫立人紀是也。至於誅討之義。特是明倫立紀中一事也。如使夫子之聖。得位而行道。敷明倫立紀之化於天下。如虞舜之時。則尙何誅討之可言乎。是以予則以謂。春秋之作。誠以夫子之不得位而敎化不行故也。前乎春秋而無唐虞五品之敎。後乎唐虞而無春秋一部之書。則含生之類。豈至今賴而存哉。自是漢唐之間。上之人爲能明倫立紀者。又絶無聞焉。至宋朱子。倡明孔子之意。而又不得位。載之空言。噫。萬古綱常。雖曰賴而不墜。而唐虞三代之治。不復可見。可勝歎哉。何幸我東。天運休明。卿之先祖文正公。際會我聖祖。時則神京陸沈。痛纏屋社。求諸春秋大義。尊攘此其時也。是時。聖祖與先正。密勿訏謨者。卽是義。而然於絲綸之間。章奏之際。君臣上下之奮勵責勉者。其要。亦不過明天倫立人紀六字也。是以敎行於上。俗美於下。雖未能復君之讎。雪國之恥。環東土臣庶。知有君臣之倫常。而鰈域一隅。獨戴大明日月。此豈非聖祖之烈而先正之功乎。及其聖祖中道賓天。從而先正之沒又久矣。敎弛道衰。彝倫安得而明乎。亂逆又安得不接跡而起乎。雖以目下事言之。旣犯之惡逆。罪在罔赦。固不可不誅討。嗣後之道。明其大本而期於無犯。可也。何謂之大本也。卽上所謂明天倫立人紀是也。苟使朝廷之上。敷此明倫立紀之化。如虞舜命契之時。則比屋之效。庶可翹足而待。更何事於誅討哉。此予所以以明倫立紀。爲春秋之大義。而以誅討爲大義中一事。未知卿意。以爲如何。德相曰。聖敎縷縷反復。臣年老聽瑩。未能諦會其萬一。而所謂誅亂討賊。正明天理正人心之事。則聖敎云云。有若分而貳之者然。此臣之所未敢知也。上曰。予以明倫立紀。爲春秋之大義。而以誅討爲大義中一事者。予意實非分作兩截看也。抑有一事之可取譬者。孝悌固是大節。而爲仁中之一事。則誅討亦是天義。而爲明倫中一事故也。不豈近於先儒所謂偏言專言之分乎。德相曰。臣豈敢不知聖敎。而如欲明天理正人心。必先自誅討。卽是明天理之一端。而因其端而明其全體。則不亦宜乎。上曰。卿言。好矣。本末之意。予有所云云。而至於行之之道。誠如卿言。大凡爲學之道。如溯流而尋源。由端而探本。雖以行仁行義言之。曰仁曰義。旣無端倪。又無摸捉。何可着手用工乎。是以孝悌。固是仁中之一事。而行仁則未嘗不權輿於是焉。誅討亦是義中之一事。而行義則未嘗不發軔於此焉。學者用工之方。誠如卿言矣。討逆事。已諭於前後三司之批。而或有不忍置法者。或有尙逭一律者。予意亦有在也。從當下敎矣。上曰。卿以先正之孫。又値亂逆層生。義理不明之時。正人心明天理。使此世率歸於衣冠之倫者。是卿之責也。予以是深有望於卿矣。德相曰。聖敎每及於先故。若是縷縷。至以先臣之事。期望於賤臣。顧臣蔑劣。又何以堪承乎。徒切感泣而已。上曰。向來萬東廟賜額。非獨予曠世之感。卽是追述聖祖之意也。且配侑於廟庭。禮或近於無稽。意亦非其偶然。倘或陟降有臨。先正有知。庶可以慰悅矣。德相曰。賜額之恩。配侑之典。實出於不忘大義之聖心。在他人。惟當欽仰感激。況於臣乎。上曰。予自在春宮。於先正向慕之誠。實不淺淺。每與同志之士。說及千古君臣之際。至聖祖之於先正。未嘗不咨嗟咏歎。恨先正之得君。而未及展厥所蘊也。寧廟若不中道賓天。以其際遇。以其契合。必有治挽三代之盛。豈使先正。棲遑于外哉。先正未逮之志事。卿不闡明。其將湮晦而後已。噫。世道之郅隆。時象之振刷。不望於卿而何哉。卿不特以幼學壯行之義爲念。當以先正之心爲心。苟如是。則雖欲不盡心於國事。得乎。予每誦先正晩年所作瞻望寧陵詩中。坐久月沈陵栢暗。不知何處跪陳辭之句。不覺感慨晤歎也。予是以欲明先正未明之志。曾於在邸時。有一二裒集之冊子。名曰傳心錄。以接乎朱子之統。又得先正之文。見逸於刊集者。目之曰大老逸稿。此可見予尋常仰慕之一端。此則當於後日。出示于卿矣。上曰。昔程子爲監察御史裏行也。帝數賜召見。及退必謂曰。頻求對。朕欲常常見卿。其後一日。從容賜對。正午始出宦侍曰。御史不知上未食乎云。今卿之晉接。雖至移時。我朝家法。嚴束此輩。便作成憲。予亦留心於是。防閑之道。未嘗少忽。今之時庶無宦者此等之言。然見卿初登筵席。且値寒殿入侍。竟夕酬酢。想多勞憊矣。少退更入。可也。德相曰。臣新自草野。耿耿愚忠。只在於一瞻天顔。且有先輩已行之例。敢此仰請矣。上曰。瞻望。可也。仍命少退。少間。諸臣還爲進伏。上曰。卿旣登筵。所欲言者。更爲陳達。可也。德相曰。俄者所陳三條。亦是初筵。草草陳達大綱。而多有未盡處者。然造次之間。固難擧陳。且此外。或有關係時務者。臣旣有出位干政之戒。又有交淺言深之嫌。故姑不敢妄爲之說。惟願聖上。留意於所陳三條。深加思繹而體行焉。上曰。所陳三件事。俱甚切實。敢不體念乎。卿雖無實職。今以儒賢造朝。豈可謂出位干政。且卿雖登初筵。予聞卿已熟。無異於曾識。亦豈可謂交淺乎。此後則更勿如此道也。德相對曰。聖敎至此。臣不勝惶感矣。雖有愚見。不可卒乍間。可以畢陳。從當更達矣。上曰。卿居在水原乎。德相曰。然矣。上曰。卿於先正。爲幾世孫而爲直派乎。德相曰。四代孫而臣则爲支派矣。上曰。儒臣雖無職名。開講時前例。以經筵官入參乎。國榮曰。然矣。上曰。冷邸居處。想必齟齬。故特命有司。以略干米肉柴炭。援例輸送矣。卿何過讓。德相曰。古所謂饋肉繼米。卽是禮賢之典。此豈人人所可冒當者乎。恩敎鄭重。故不得已祗受。而臣心不安。益無所措矣。上曰。近以日寒。例停講筵矣。卿今上來。可以頻開講筵。而經筵冊子則論語。召對。史記評林。夜對。陸宣公奏議也。先儒以爲看史。亦爲窮格之一端。然史記若不如濂洛文字。則以他冊子爲之無妨耶。德相曰。法講魯論果好矣。而至於評林。則不過文章家類。而其在講究治亂。討論得失。似不如漢唐宋正史矣。上曰。正史則予在春宮時。已爲進講。故近不爲之矣。德相曰。至於宋史。則我國規模。與宋朝大同。熟講溫繹。亦何妨乎。國榮曰。儒臣所住處。在於門外。或値夜對。則似難傳矣。上曰。然矣。城內若有可住處。則從速入處好矣。德相曰。無城內可住處。若値夜對有命。則當預爲入來矣。上曰。先正則在京時。住於何處乎。德相曰。己丑年承召時。初住城外。後因聖敎。移處於社洞矣。上曰。卿年今爲幾何。德相曰。六十九矣。德相曰。臣以草野賤蹤。昵侍前席。從容賜對。臣之榮幸極矣。而再次臨殿。聖體恐致勞憊。姑俟後日。更爲登對好矣。上曰。當從近更召矣。仍命退。諸臣以此退出。